Валери Иванов
Флирт с народа

chitanka.info

Навън е ураганен вятър.

Едно безкрайно лутане сред полунощ.

И с утрото вампирско по-нататък

ще продължа да пия — още, още…

Отдавна мъртвите не любят вече.

Аз, като тях — на тлеене обречен —

ще пофлиртувам с влъхвите в самотната ми стая,

без даже с устни да докосна рая.

Върни душата ми на Дявола,

о, Боже — мой анатемосан враг!

Аз знам, как татко се е давил

на Мътница в настръхналия бряг.

Завръщам се към твоето неизречено

и стискам твърд пестник — за ресто…

Ако животът ми на смърт ще е обречен,

не ме търси за изкупленията си често!

И болката в сърцето, несподавена,

отдавна съм превърнал в рехък гроб.

Душата ми — пачавра неощавена —

отскоро е на страстите ми роб…

От обещания и клетви ми се гади.

Животът е фъшкия вкисната.

Умираме по скелета и барикади —

открай време сме така орисани!

Низвергнатите — тук са преродени,

копоите — раздават правосъдие!

Иисусе, ти не си до мене

и аз не искам вече милосърдие!

И аз не искам да ми ближеш раните!

Ще бъда, ако и тебе бъде!

Братоубийство ври в казана на Балканите…

А ти от своите миряни си прокуден.

24 март 1999 г. — начало на войната в Косово…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.